Hivern de natura i marjal a La Casa Penya
13 de gener 2023

La Casa Penya arranca 2023 amb el calendari ple d’activitats dirigides a tots els públics. A més a més del voluntariat sènior dels dilluns, dels dimecres escolars i de les visites guiades dels diumenges, de gener a març Acció Ecologista-Agró i l’Ajuntament de Sagunt (Camp de Morvedre, València) organitzen dos tallers sobre Canvi Climàtic per a tota la família, un col·loqui amb expertes en ornitologia per celebrar el Dia de la Dona i un contacontes infantil amb motiu del Dia de les Zones Humides.

Per a este hivern, la Comissió d’Educació Ambiental d’Acció Ecologista-Agró Camp de Morvedre, amb el suport de l’Ajuntament de Sagunt, convida a participar en quatre activitats especials per a (re)descobrir La Casa penya i els tresors naturals de la Marjal d’Almardà-Almenara.

Durant els pròxims tres mesos les dos cites més destacades que acollirà el centre d’educació i voluntariat d’este aiguamoll seran el diumenge 5 de febrer i el dissabte 4 de març, quan celebra el Dia Mundial de les Zones Humides amb un contacontes infantil a càrrec de La Ninya Cristal i el Dia de la Dona amb el col·loqui “Ornitologia amb una perspectiva de gènere”.

Les altres dos jornades especials seran en diumenge i es dedicaran, com a novetat d’enguany, a fer tallers familiars sobre zones humides i Canvi Climàtic amb Kyrios Educación. En el primer, ‘Agrons pel clima’, organitzat per al diumenge 22 de gener, per aprendre sobre Canvi Climàtic amb jocs que ajudaran a comprendre este problema mediambiental, com per exemple com es produeixen les emissions de CO2.

El segon taller familiar, ‘Aiguamolls i canvi climàtic​’,​ tindrà lloc el diumenge 26 de març i serà sobre Canvi Climàtic i aiguamolls, aprofitant que ens trobem en el cor de la Marjal d’Almardà. Per a eixe dia, entre altres jocs, s’ha preparat un bingo de la biodiversitat, que permetrà descobrir les característiques de les principals aus que habiten en estos ecosistemes.

Per a participar en qualsevol d’estes quatre activitats les persones interessades tenen que emplenar el formulari corresponent i rebre el correu de confirmació de la plaça. Per a accedir només s’ha punxar sobre les dates esmentades.

Pel que fa a la resta de diumenges, es pot visitar La Casa Penya d’11.00 a 13.00 hores. Igual que en cursos anteriors, enguany també mantenim l’oferta de visites gratuïtes per a centres educatius els dimecres i els dijous i els divendres per a grups d’adults. Així com el voluntariat sènior dels dilluns, que recentment ha obert la seua activitat a persones interessades a col·laborar en les tasques de manteniment i conservació del centre i de la Reserva de Fauna Silvestre de la Finca de Penya. Les persones que s’animen poden contactar enviant un correu a visitescasapenya@gmail.com.

Des d’AE-Agró esperen que resulte interessant l’hivern de natura i marjal que han programat a La Casa Penya. Amb ell volen apropar a veïns, turistes i curiosos a un entorn privilegiat com és la Marjal d’Almardà. I, així, donar a conéixer els valors naturals d’esta zona humida Ramsar. Pam a pam, continuen treballant a La Casa Penya per a ser el punt de trobada amb la marjal de tots els amants de la natura.

![](/media/m1tokwus/c_casapenya.jpg?width=587&height=782)

*   [](http://www.facebook.com/sharer.php?u=https://aytosagunto.es/va/actualitat/hivern-de-natura-i-marjal-a-la-casa-penya/ "Facebook")
*   [](http://twitter.com/share?url=https://aytosagunto.es/va/actualitat/hivern-de-natura-i-marjal-a-la-casa-penya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/hivern-de-natura-i-marjal-a-la-casa-penya/ "Linked In")
*   [](mailto:?body=https://aytosagunto.es/va/actualitat/hivern-de-natura-i-marjal-a-la-casa-penya/)